Broj: 711-I-226-P-386-18/19-06-8

Zagreb, 25. siječnja 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Vlade Bobana, općinskog načelnika Općine Velika,** pokrenutom Odlukom Povjerenstva broj: 711-I-35-P-386-18/19-04-8 od 21. prosinca 2018.g.,na 36. sjednici, održanoj 25. siječnja 2019. g., donosi sljedeću

**ODLUKU**

1. **Istovremenim obnašanjem dužnosti općinskog načelnika Općine Velika i obavljanjem poslova upravljanja u poslovnom subjektu, obrtu Video-foto Boban u razdoblju od 10. ožujka 2011.g. kada je ZSSI-a stupio na snagu do 1. prosinca 2017.g. kada je u Obrtnom registru upisana odjava obrta, dužnosnik Vlado Boban počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Vladi Bobanu izriče se sankcija iz članka 42. stavka 1. podstavka 1. ZSSI-a, opomena.**

**Obrazloženje**

Povjerenstvo je na 32. sjednici, održanoj 21. prosinca 2018.g. pokrenulo postupak za odlučivanje o sukobu interesa protiv dužnosnika Vlade Bobana, općinskog načelnika Općine Velika, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom Video-foto Boban u vlasništvu dužnosnika.

Na odluku o pokretanju postupka dužnosnik Vlado Boban dostavio je pisano očitovanje u zakonom propisanom roku. U očitovanju dužnosnik u bitnome navodi da je obrt otvorio 2003.g. prvenstveno kako bi zaposlio suprugu te je unajmljen prostor u kojem je bila videoteka. Nakon dvije godine ista je zatvorena zbog nedovoljno prihoda. Dužnosnik nadalje navodi da je 2006.g. na izvanrednim izborima izabran za općinskog načelnika Općine Velika, a obrt drži u hladnom pogonu, što je moguće provjeriti u Poreznoj upravi. Dužnosnik obrazlaže da je nakon stupanja na snagu ZSSI-a pazio da u izvješću o imovinskom stanju prijavi sve što posjeduje te da upravljanje obrtom nije prenio na poslovođu zbog nedovoljne upućenosti.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Vlado Boban, povodom obnašanja dužnosti općinskog načelnika Općine Velike, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, **niti obavljati poslove upravljanja u poslovnim subjektima.**

Člankom 4. stavkom 4. ZSSI-a propisano je da se poslovnim subjektom u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga upravljanje obrtom predstavlja obavljanje poslova upravljanja u poslovnom subjektu.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost, dužnosnik dužan urediti svoje privatne poslove kako bi se spriječio predvidljivi sukob interesa.

Člankom 28. Zakona o obrtu („Narodne novine“, broj 143/13.) propisano je da obrtnik može obrt voditi sam ili putem poslovođe, koji mora biti u radnom odnosu kod obrtnika i ispunjavati uvjete propisane navedenim zakonu, koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Uvidom u rezultate izbora za općinske načelnike, gradonačelnike, župane i njihove zamjenike objavljene na internetskim stranicama Državnog izbornog povjerenstva utvrđeno je da je dužnosnik Vlado Boban na dužnost općinskog načelnika Općine Velika izabran u mandatu 2009.-2013., zatim u mandatu 2013.-2017. te da je na istu dužnost izabran i u aktualnom mandatu.

Uvidom u izvješća o imovinskom stanju koje je dužnosnik Vlado Boban podnio Povjerenstvu 8. lipnja 2015.g. povodom ispravka podataka, 26. lipnja 2017.g. povodom ponovnog izbora na istu dužnost, 13. rujna 2017.g. povodom ispravka podatka te 13. prosinca 2017.g. povodom promjene utvrđeno je da je u svim podnesenim izvješćima o imovinskom stanju dužnosnik naveo da je vlasnik obrta Video-foto Boban te da nije prenio upravljačka prava na drugu osobu.

Uvidom u izvadak iz Obrtnog registra Republike Hrvatske utvrđeno je da je pod matičnim brojem obrta 90369327 upisan obrt Video-foto Boban, vl. Vlado Boban, Velika. Iz podataka upisanih u Obrtnom registru utvrđeno je da je kao datum osnivanja navedenog obrta naveden 23. srpnja 2003.g., a kao datum odjave, odnosno prestanka obrta naveden je 1. prosinca 2017.g. U cijelom razdoblju djelovanja obrta kao vlasnik istog bio je upisan Vlado Boban, dok u Obrtnom registru nije evidentirano da je upravljanje obrtom bilo preneseno na poslovođu. Usporedbom OIB-a Vlade Bobana navedenog u Obrtnom registru i OIB-a dužnosnika Vlade Bobana navedenog u podnesenim izvješćima o imovinskom stanju, utvrđeno je da je riječ o istoj osobi.

Na zahtjev Povjerenstva Općina Velika dostavila je očitovanje od 30. studenoga 2018.g. u kojem se navodi da Općina Velika u razdoblju od 2011.g. do dana slanja predmetnog očitovanja nije stupala u poslovne odnose s obrtom Video-foto Boban niti je navedeni obrt bio član zajednice ponuditelja ili podisporučitelj u poslovnim odnosima s Općinom Velika.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da dužnosnik upravljanje obrtom Video-foto Boban, prije odjave istog, nije prenio na poslovođu, Povjerenstvo je utvrdilo je da je dužnosnik Vlado Boban, istovremeno uz obnašanje dužnosti općinskog načelnika Općine Velika, obavljao poslove upravljanja navedenim poslovnim subjektom, i to u razdoblju od stupanja na snagu ZSSI-a do odjave obrta 1. prosinca 2017.g., čime je počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona. Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Uzimajući u obzir okolnost da je dužnosnik i prije donošenja odluke o pokretanju postupka odjavio obrt u svom vlasništvu te da isti obrt za vrijeme mandata dužnosnika Vlade Bobana nije stupao u poslovne odnose s Općinom Velika, kao i navod iz dužnosnikovog očitovanja da za cijelo vrijeme dužnosnikovog mandata predmetni obrt nije bio poslovno aktivan, Povjerenstvo smatra da se radi o lakšem obliku kršenja odredbi ZSSI-a te smatra primjerenim izreći sankciju opomena.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Vlado Boban, Općina Velika
2. Objava na internetskoj stranici Povjerenstva
3. Pismohrana